b'\n_START_ARTICLE_\nSiegfried Lenz\n_START_SECTION_\n\xc5\xbdivljenje in delo\n_START_PARAGRAPH_\nOdra\xc5\xa1\xc4\x8dal je v Mazuriji. Po kon\xc4\x8danih \xc5\xa1tudijih filozofije, knji\xc5\xbeevnosti in angle\xc5\xa1\xc4\x8dine je postal urednik podlistkov velikega dnevnika. Kasneje je opustil slu\xc5\xbebo urednika in postal svoboden umetnik. Pi\xc5\xa1e eseje, radijske igre, kratko prozo, povesti, romane in drame. Svoj prvi roman Kragulji so bili v zraku (Es waren Habichte in der Luft, 1951; prevod 1972) je objavil pri petindvajsetih letih. Dve leti kasneje je iz\xc5\xa1el roman Dvoboj s senco (Duell mit dem Schatten, 1953). Velik uspeh mu je prinesla zbirka vedrih povesti iz Mazurije Tako prisr\xc4\x8den je bil Suleyken (So z\xc3\xa4rtlich war Suleyken, 1957). Nato so se zvrstili: Mo\xc5\xbe v reki (Der Mann im Strom, 1957), Lovci nor\xc4\x8devanja (Jager des Spotts, 1958), Kruh in igre (Brot und Spiele, 1959), Mestne novice (Stadgespr\xc3\xa4ch, 1963), Lehmannove zgodbe ali tako lepo je bilo moje tr\xc5\xbei\xc5\xa1\xc4\x8de. Iz priznanj trgovca na \xc4\x8drni borzi (Lehmanns Erz\xc3\xa4hlungen oder So schen war mein Markt. Aus den bekentnissens eines Schwarzh\xc3\xa4ndelers, 1964) in Neprijeten \xc4\x8dlovek (Der Spielverderber, 1965). Za svoje prvo gledali\xc5\xa1ko delo \xc4\x8cas tistih, ki niso krivi (Zeit der Schuldlosen) je bil Lenz leta 1961 odlikovan z literarno nagrado mesta Bremen. Njegovo drugo gledali\xc5\xa1ko delo Obraz (Das Gesicht) je nastalo leta 1963. Lenz v svojih delih najve\xc4\x8dkrat kritizira razmere svoje dobe.'